Søndag aften begik en yngre mand væbnet røveri mod en OK tankstation i Sønder Onsild

Omkring kl. 21.30 søndag aften kom en yngre mand ind i kiosken på OK tankstationen på Viborg Landevej i Sønder Onsild og truede den kvindelige ekspedient med en kniv til at udlevere kassebeholdningen. Da røveren havde fået udleveret pengene, stak han af i en bil med slukkede lygter. Bilen forsvandt i høj fart i retning mod Hobro. Det oplyser vagtchef Per Jørgensen fra Nordjyllands Politi. Beløbets størrelse kendes endnu ikke, men ifølge vagtchefen er der tale om et mindre pengebeløb. - Vi er selvfølgelig interesseret i at høre fra nogen, der måske har set eller hørt noget omkring det her tidspunkt, siger vagtchef Per Jørgensen. Røveren beskrives som en yngre mand omkring 20 år. 175-180 cm. høj. Han bar en grålig hættetrøje eller jakke med hætten trukket op over hovedet. Den kvindelige ekspedient har det efter omstændighederne godt.